1. INDLEDNING

Europa-Parlamentets og Rådets forordning (EU) nr. 549/2013 af 21. maj 2013 omhandler det europæiske nationalregnskabssystem (ENS 2010). ENS 2010 er et national- og regionalregnskabssystem, der imødekommer de krav, som Unionens økonomiske, sociale og regionale politik medfører. Der fastlægges:

a)en metode (bilag A til forordningen) vedrørende fælles standarder, definitioner, klassifikationer, og regnskabsregler, der anvendes til udarbejdelse af sammenlignelige regnskaber og tabeller til brug for Unionen

b)et program (bilag B til forordningen), hvori der er fastsat tidsfrister for medlemsstaternes fremsendelse til Kommissionen (Eurostat) af de regnskaber og tabeller, der skal udarbejdes i overensstemmelse med den i litra a) nævnte metode.

Forordning (EU) nr. 549/2013 giver Kommissionen beføjelser til at vedtage delegerede retsakter:

·vedrørende ændringer af ENS 2010-metoden for at forbedre dens indhold med henblik på at sikre ensartet tolkning eller sikre international sammenlignelighed, forudsat at de ikke indebærer ændringer af grundbegreberne, at der ikke kræves yderligere ressourcer til producenter i det europæiske statistiske system til deres gennemførelse, og at anvendelsen af dem ikke medfører en ændring af egne indtægter (artikel 2, stk. 2)

·vedrørende beregningen og allokeringen af indirekte målte finansielle formidlingstjenester (FISIM) i nationalregnskabet i overensstemmelse med den metode, der er beskrevet i bilag A. Denne beføjelse skal udøves inden den 17. september 2013 ved at fastlægge en revideret metode til beregning og allokering af FISIM (artikel 2, stk. 4)

·for at sikre pålideligheden og sammenligneligheden af medlemsstaternes ENS 2010-data vedrørende forskning og udvikling, der registreres som faste bruttoinvesteringer. Kommissionen sikrer ved udøvelsen af sin beføjelse i henhold til dette stykke, at de delegerede retsakter ikke pålægger medlemsstaterne eller respondenterne nogen væsentlig yderligere administrativ byrde (artikel 2, stk. 5).

I forordning (EU) nr. 549/2013 understreges det desuden, hvor vigtigt det er, at Kommissionen gennemfører relevante høringer under sit forberedende arbejde. Udvalget for det Europæiske Statistiske System, der er nedsat i henhold til forordning (EF) nr. 223/2009, skal også høres, inden Kommissionen udøver sine beføjelser (betragtning 24).

2. RETSGRUNDLAG

Denne rapport forelægges i henhold til artikel 7, stk. 2, i forordning (EU) nr. 549/2013, der giver Kommissionen beføjelse til at vedtage delegerede retsakter for en periode på fem år fra den 16. juli 2013. Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden.

3. UDØVELSE AF DE DELEGEREDE BEFØJELSER

Siden forordning (EU) nr. 549/2013 trådte i kraft, har Kommissionen vedtaget to delegerede retsakter:

·Kommissionens delegerede forordning (EU) 2015/1342 om ændring af metoden til aktivitetstilknyttet produktklassifikation og

·Kommissionens delegerede forordning (EU) 2015/1365 om formatet for fremsendelse af data om forsknings- og udviklingsudgifter.

Kommissionen har ikke vedtaget en delegeret forordning om den metode, der anvendes til beregning og allokering af FISIM i de nationale regnskaber (artikel 2, stk. 4, i forordning (EU) nr. 549/2013). Efter at have foretaget passende høringer af medlemsstaterne har Kommissionen besluttet ikke at ændre metoden til beregning og allokering af FISIM.

a) Kommissionens delegerede forordning (EU) 2015/1342 om ændring af metoden til aktivitetstilknyttet produktklassifikation blev anset for nødvendig som følge af revisionen af den aktivitetstilknyttede produktklassifikation ("CPA"), der er omhandlet i ENS 2010.

Europa-Parlamentets og Rådets forordning (EF) nr. 451/2008, ved hvilken der blev oprettet en aktivitetstilknyttet produktklassifikation ("CPA 2008"), blev vedtaget for at afspejle EU's statistiske krav. Forordningen blev ændret ved Kommissionens forordning (EU) nr. 1209/2014 (om oprettelse af "CPA 2.1") for at bevare sammenligneligheden og overensstemmelsen med produktklassifikationsstandarder, der anvendes på internationalt niveau, dvs. efter ajourføringen af De Forenede Nationers centrale produktnomenklatur ("CPC Ver.2").